പിക്ചര് അഭി ബാകി ഹേ മേരേ ദോസ്ത് എസ്.ആര്.കെ ഡയലോഗുമായി ആര്യന് ജാമ്യം ലഭിച്ചതിന് പിന്നാലെ നവാബ് മാലിക് മുംബൈ: ബോളിവുഡ് താരം ഷാരൂഖ് ഖാന്റെ മകന് ആര്യന് ഖാന് ആഡംബര കപ്പലിലെ മയക്കുമരുന്ന് കേസില് ജാമ്യം ലഭിച്ചതിന് പിന്നാലെ കിങ് ഖാന്റെ ഡയലോഗുമായി മഹാരാഷ്ട്ര മന്ത്രിയും എന്.സി.പി നേതാവുമായ നവാബ് മാലിക്. ഓം ശാന്തി ഓമിലെ പിക്ചര് അഭി ബാക്കി ഹേ മേരേ ദോസ്ത് സിനിമ ഇനിയും തീര്ന്നിട്ടില്ല സുഹൃത്തേ എന്ന വാക്യമായിരുന്നു മാലിക്കിന്റെ ട്വീറ്റ്.നാര്ക്കോട്ടിക് കണ്ട്രോള് ബ്യൂറോ സോണല് ഡയറക്ടര് സമീര് വാങ്കഡെയെ ലക്ഷ്യം വെച്ചുള്ളതായിരുന്നു മഹാരാഷ്ട്ര മന്ത്രിയുടെ ഹിന്ദിയിലുള്ള ട്വീറ്റ്. ആര്യന് ഖാനും സുഹൃത്ത് അര്ബാസ് മെര്ച്ചന്റിനും മൂണ്മൂണ് ധമേച്ചക്കുമെതിരായത് തട്ടിപ്പ് കേസാണെന്നും അദ്ദേഹം മാധ്യമങ്ങളോട് പ്രതികരിച്ചു. 20 ദിവസത്തിന് ശേഷമാണ് ആര്യന് ഖാന് കേസില് ജാമ്യം ലഭിക്കുന്നത്. ആര്യനെ അറസ്റ്റ് ചെയ്ത എന്.സി.ബി സംഘത്തിന്റെ തലവനായ സമീര് വാങ്കഡെക്കെതിരെ നിരവധി ആരോപണങ്ങളുമായി മാലിക് രംഗത്തെത്തിയിരുന്നു. വാങ്കഡെക്ക് അന്താരാഷ്്ട്ര മയക്കുമരുന്ന് മാഫികളുമായി ബന്ധമുണ്ടെന്നും ഷാരൂഖ് ഖാനില് നിന്ന് പണം തട്ടാനാണ് ഇയാളുടെ നീക്കമെന്നും മാലിക് ആരോപിച്ചിരുന്നു. കൂടാതെ വ്യാജ ജാതി സര്ട്ടിഫിക്കറ്റ് നേടിയാണ് വാങ്കഡെ ജോലിയില് പ്രവേശിച്ചതെന്നും ആരോപണമുയര്ത്തിയിരുന്നു. ജനന സര്ട്ടിഫിക്കറ്റും വിവാഹ ചിത്രവും പോസ്റ്റ് ചെയ്തായിരുന്നു മാലികിന്റെ വിമര്ശനം.ബോളിവുഡ് താരം സുശാന്ത് സിങ് രജ്പുത്തിന്റെ ആത്മഹത്യയുമായി ബന്ധപ്പെട്ട മയക്കുമരുന്ന് കേസില് ദീപിക പദുക്കോണ് ഉള്പ്പെടെയുള്ള ബോളിവുഡ് താരങ്ങളില്നിന്ന് സമീര് വാങ്കഡെ പണം വാങ്ങിയെന്നും മാലിക് ആരോപിച്ചിരുന്നു.